Тэурат хабзэм игъогуа, хьауми шІошъхъуныгъэм игъогуа?\n1 Шъо, зэхэшІыкІ зимыІэ Галатие цІыфхэр! Хэт шъо шъудэзыхьыхыгъэр? ЗэхэугуфыкІыгъэу къышъуфэтІотэжьыгъэба Исус Христос къащым зэрэтыраІулІагъэр?\n2 Мы зы закъор сэжъугъэшІэнэу сыфай. Тхьэм ы Псэ ЛъапІэ шъугухэм арылъ зэрэхъугъэр Тэурат хабзэм итхэр жъугъэцэкІэнхэм игъогукІэ арыгъа, хьауми къэбарышІоу зэхэшъухыгъэмкІэ шІошъхъуныгъэ шъуиІэ хъуным игъогукІэ арыгъа?\n3 Ащ фэдизэу зэхэшІыкІ шъуимыІа? Къызышъуублагъэм дэжь Тхьэм ы Псэ ЛъапІэ шъущыгугъыщтыгъ, джы зишъыпкъагъэ щыкІагъэ зимыІэ цІыф икъугъэхэу шъузэрэхъуным шъо шъукІуачІэкІэ шъунэсынэу шъуфая?\n4 Хьаулыеу ащ фэдиз къиныбэ шъущэчыгъа? Хьау, хьаулыеп, арыба?\n5 Тхьэм ежь ы Псэ ЛъапІэ шъугухэм къарелъхьэ, Іофышхо гъэшІэгъонхэри шъуадэжь щешІэх. Аущтэу зыкІишІырэр Тэурат хабзэм итхэр шъогъэцакІэхэшъ ара, е къэбарышІоу зэхэшъухыгъэмкІэ шІошъхъуныгъэ шъуиІэ хъугъэшъ ара?\n6 Джащ фэд, Тхьэм игущыІэ тхыгъэхэм зэрарытым фэдэу*, «Ибрахьимэ ТхьэмкІэ шІошъхъуныгъэ иІэ хъугъэти, Тхьэм ежь дэжькІэ ащ шъыпкъагъэ иІэу ылъытагъ».\n7 Аущтэу шІошъхъуныгъэ зиІэхэр Ибрахьимэ зэрибын шъыпкъэхэр зэжъугъашІэ.\n8 Тхьэм игущыІэ тхыгъэхэм арыт*, хымэ лъэпкъхэм ащыщхэми ежьыркІэ шІошъхъуныгъэ зэряІэм пае, ежь дэжькІэ шъыпкъагъэ яІэу Тхьэм зэрилъытэщтхэр. Арэу зыхъукІэ, Тхьэм игущыІэ тхыгъэхэм арыт*, Тхьэм моущтэу ыІозэ, Ибрахьимэ къэбарышІур къызэрэриІуагъэр: «Лъэпкъ пстэуми сынэшІу щыфэныгъэ алъыбгъэIэсынэу сшІыщт».\n9 Аущтэу Ибрахьимэу ТхьэмкІэ шІошъхъуныгъэ зиІэм Тхьэм ынэшІу къызэрэщифагъэм фэдэу, ежьыркІэ шІошъхъуныгъэ зиІэ пстэуми ынэшІу къащифэщт.\n10 Тэурат хабзэм итхэр агъэцакІэхэмэ, Тхьэм ежь дэжькІэ шъыпкъагъэ яІэу зэрилъытэщтхэм щыгугъырэ пстэуми Тхьэм ынае къащифагъ, сыда пІомэ, Тхьэм игущыІэ тхыгъэхэм арыт*: «Тэурат хабзэм итхылъ ит пстэури сыдигъуи зымыгъэцакІэрэм Тхьэм ынае къыщефэ».\n11 Тэурат хабзэм итхэм ягъэцэкІэн игъогукІэ Тхьэм дэжькІэ зыми шъыпкъагъэ зэримыІэр нафэ, сыда пІомэ, Тхьэм игущыІэ тхыгъэхэм зэрарытым фэдэу*, «ШІошъхъуныгъэ зэриІэм пае, Тхьэм дэжькІэ шъыпкъагъэ зиІэр псэущт».\n12 Тэурат хабзэм итхэр бгъэцэкІэнхэм иІоф шІошъхъуныгъэ уиІэным иІоф епхыгъэп, ау Тхьэм игущыІэ тхыгъэхэм зэрарытым фэдэу*, «Тэурат хабзэм итхэр зыгъэцакІэрэр ащкІэ псэущт».\n13 Ау тимысагъэ фэшъошэ къиныр Христос зэрэзытырилъхьагъэмкІэ Тэурат хабзэм тызэригъэмысэгъэ Іофыр ттырихыжьи, тшъхьэхэр къыщэфыжьыгъэх, сыда пІомэ, Тхьэм игущыІэ тхыгъэхэм зэрарытым фэдэу*, «Хэтми чъыгым палъагъэм, Тхьэм ынае къыщефэ».\n14 Христос тшъхьэхэр къызкIищэфыжьыгъэхэр Тхьэм Ибрахьимэ къызэригъэгугъэгъэ нэшІу щыфэныгъэр ежь Христос Исус хымэ лъэпкъхэми алъигъэIэсынри шІошъхъуныгъэ зэрэтиІэм пае Тхьэм тызэригъэгугъэгъэ ы Псэ ЛъапІи тыгумэ къарилъхьанри ары.\nТэурат хабзэмрэ Тхьэм къызэригъэгугъагъэхэмрэ зэрэзэфэмыдэхэр\n15 Сшыхэр, мы дунаим иІофхэм шапхъэ атесэхы: цІыфмэ зэдаштэгъэ зэзэгъыныгъэр къызагъэшъыпкъэжьрэ ужым, зыми ар ыгъэкІодын ылъэкІыщтэп, зыми ащ хигъэхъони ылъэкІыщтэп.\n16 Ащ фэдэу Тхьэм Ибрахьимэрэ ащ къытекІыщт бынымрэ ІахьышІухэмкІэ къыгъэгугъагъэх. «О къыптекІыщт быныр» ыIоу зы нэбгырэ закъо къырагъэкІэу Тхьэм игущыІэ тхыгъэхэм арыт.* Ащ къикІырэр Христос ары. «О къыптекІыщт цІыфхэр» ыІомэ, бэ пчъагъэ къырагъэкІэу арытэп.\n17 Сэ зыфасІорэр мары: илъэс шъиплІырэ щэкІырэ Тхьэм ежьыррэ Ибрахьимэрэ азыфагу зэзэгъыныгъэ зыделъхьэ ужым, къэлъэгъогъэ Тэурат хабзэм а зэзэгъыныгъэр ыгъэкІодын ылъэкІыщтэп, Тхьэм ІахьышІоу Ибрахьимэрэ ащ къытекІыщт бынымрэ къызэригъэгугъагъэри ымыгъэхъун ылъэкІыщтэп.\n18 Ау Тхьэм цІыфхэм ІахьышІур къалъигъэIэсыныр Тэурат хабзэм итхэм ягъэцэкІэн епхыгъэмэ, ащыгъум Тхьэм ІахьышІур къызэригъэгугъагъэхэм епхыгъэжьэп. Ау шъыпкъэмкІэ, Тхьэм Ибрахьимэ къызэригъэгугъагъэр ары ынэшІу щыфэныгъэкІэ а ІахьышІур зыкIылъигъэIэсыгъэр.\n19 Ащыгъум Тэурат хабзэр зыкІыщыІэр сыда? Хабзэм текІыныр зыфэдэр цІыфмэ агуригъэІоным пае, Тхьэм Тэурат хабзэр къафыригъэхыгъ. Ибрахьимэ къытекІыщт бынэу* Тхьэм къызэригъэгугъагъэр къэкІофэ, Тэурат хабзэм тетыгъо иІэн фэягъ. Тхьэм Тэурат хабзэр мэлэІичхэм аІэкІилъхьи, ахэми лІыкІо горэм* ІэкІалъхьажьыгъ.\n20 Зы нэбгырэ нахь щымыІэмэ, лІыкІо ищыкІагъэп, ау Тхьэр зы.\n21 Тхьэм Ибрахьимэ ІахьышІухэу къызэригъэгугъагъэхэм Тэурат хабзэр апэуцуа? Хьау, ар хъухэщтэп. Ау цІыфхэм щыІэныгъэ яІэ зыгъэхъун зылъэкІырэ хабзэ щыІагъэмэ, а хабзэмкІэ Тхьэм дэжькІэ цІыфхэм шъыпкъагъэ яІэ хъущтыгъ.\n22 Ау дунаим ицІыф пстэури псэкІодым ыІэ зэрилъхэр Тхьэм игущыІэ тхыгъэхэм арыт.* Аущтэу зыкIэхъугъэр Исус ХристоскІэ шІошъхъуныгъэ зиІэхэр Тхьэм ІахьышІоу къызэригъэгугъагъэр а цІыфхэу шІошъхъуныгъэ зиІэхэм агъотыжьыныр ары.\n23 ШІошъхъуныгъэм игъогу щымыІэу, Тэурат хабзэм тызэкІоцІипхагъэу тиухъумэу тиІыгъыгъ, шІошъхъуныгъэм игъогу къэлъэгъофэ.\n24 Аущтэу шІошъхъуныгъэ зэрэтиІэм фэшІ, Тхьэм ежь дэжькІэ шъыпкъагъэ тиІэу ылъытэным пае, Исус Христос дэжь тищэнэу Тэурат хабзэм пащэ къытфэхъугъ.\n25 Ау джы шІошъхъуныгъэм игъогу къызэлъэгъо ужым, Тэурат хабзэм тетыгъо къытфыриІэжьэп.\n26 Сыда пІомэ, Христос ИсускІэ шІошъхъуныгъэ зэрэшъуиІэм пае, шъо пстэуми Тхьэм шъурибын.\n27 Шъо пстэуми Христос зыгу илъынэу аумэхъыгъэхэм Христос ишэн шъуашэу зэшъущэкІыгъ.\n28 Джуртрэ алыджырэ, пщылІрэ шъхьафитрэ, хъулъфыгъэрэ бзылъфыгъэрэ пІозэ зэхэбдзынхэр ищыкIэгъэжьэп, сыда пІомэ, Христос Исус шъугухэм зэрарылъым пае, шъо зэкІэ зы шъухъугъ.\n29 Христос шъузэрием пае, Ибрахьимэ къытекІыгъэ цІыфхэм шъуащыщ. Ащыгъум Тхьэм Ибрахьимэрэ ащ къытекІыгъэ цІыфхэмрэ ІахьышІоу къызэригъэгугъа-гъэхэр шъори къышъулъыIэсыщт.\n13>14 İbrahim'e sağlanan kutsama Mesih İsa aracılığıyla uluslara sağlansın ve bizler vaat edilen Ruh'u imanla alalım diye, Mesih uğrumuza lanetlenerek bizi Yasa'nın lanetinden kurtardı. Çünkü, «Ağaç üzerine asılan herkes lanetlidir» diye yazılmıştır.